Inicià els estudis musicals a la seva ciutat natal amb l´organista de la catedral Ramon Bonet, entre d'altres. El 1888 una composició seva obtingué un guardó a l’Exposició Universal de Barcelona. Fins l’any 1907 exercí d’organista de la catedral de Tarragona, càrrec que deixà per ocupar la plaça de director de la banda municipal de Sigüenza i la de mestre de capella de la catedral de la mateixa ciutat. El 1918 fou nomenat mestre de capella de l’església dels jesuïtes. De nou a Tarragona, exercí de professor de piano i solfeig a l’Ateneu Tarraconense de la Classe Obrera i a La Salle. Entre les seves composicions hi ha cançons líriques, algunes sarsueles, com "Empleo y sueldo" (1894), gavotes, música de cambra, repertori de peces ballables i obres corals, com l"'Himne a Tarragona" (1898). En el seu corpus compositiu hi ha també música religiosa, com una "Misa solemne" i"Beata Mater", obra que tingué una gran acceptació. Rebé diversos guardons, entre els quals un del Patronat Obrer de Reus i també de l´Acadèmia Mariana de Lleida. Redactà l’estudi històric "Organización contemporánea de las bandas".